פורום הדיור הציבורי

פורום הדיור הציבורי מנוהל על ידי עמותת פורום למשפחות עולים, ונועד לתיאום בין ארגונים והתארגנויות למען שיקום וחיזוק הדיור הציבורי בישראל. הפורום כולל פעילים מכל רחבי הקשת הפוליטית, עולים חדשים וותיקים, ערבים ויהודים שפועלים בין היתר באמצעות פעילות שדלנות פוליטי, מחאות וכתיבת מסמכי מדיניות.

 היסטוריה 
ממוזער|הפגנה של פורום הדיור הציבורי, 2021
הפורום הוקם ב-1997, תחילה כהתארגנות של דיירי דיור ציבורי ולאחר מכן כקואליציה של ארגונים שפעלו תחילה תחת ארגון שתיל סביב קידום קידום חוק הדיור הציבורי יחד עם ח"כ רן כהן. הפורום הוא התארגנות א-מפלגתית של פעילים, עמותות וארגונים מכלל החברה הישראלית – יהודים וערבים, עולים וותיקים, הפועלים לשיקום והרחבת הדיור הציבורי. בין הארגונים שפעלו לאורך השנים במסגרת הפורום - סינגור קהילתי, האגודה לזכויות האזרח, רבנים לזכויות אדם, שוברות קירות, מרכז אדוה ועוד, והפעילות התמקדה בקידום חקיקה בכנסת. לאחר המחאה החברתית של 2011 חזר הדגש לפעילות שטח. נכון ל-2025, מאגד הפורום התארגנויות דיירים מכל הארץ ופועל בשיתוף עם קליניקות משפטיות והסיוע המשפטי.

מרבית הפעילים בפורום הם מתנדבים או מועסקים בארגונים חברתיים אחרים. המימון לפעילות הפורום נעשה באמצעות תרומות מהקרן החדשה לישראל, ארגונים פילנתרופיים של הפדרציות היהודיות בצפון אמריקה (פדרציית נשות שיקגו, פדרציית ניו יורק, פדרציית טורונטו), ארגון נשות הדסה וגיוס כספים מהציבור באמצעות מימון המונים. משנת 2021 מנהל דני גיגי את הפורום.

חזון

הגדלת מערך הדיור הציבורי בישראל מ-2% מכלל הדירות ל-12%, בדומה למודלים אירופיים, עם לפחות 400,000 דירות ציבוריות איכותיות. הפורום תומך במודלים של דיור ללא מטרות רווח, בשיתוף המדינה, עמותות ורשויות מקומיות, על בסיס הפעילות המשותפת עם חברת עמיגור. בנוסף, הפורום רואה חשיבות גדולה בהקמת איגוד לשוכרי הדירות ולחסרי הדיור בישראל.

מטרות ופעילות
הפורום פועל כדי לקדם שלוש מטרות מרכזיות:

 הגדלת מלאי הדירות הציבוריות 
 הגדלת תקציבים לרכישת ותוכנית ארוכת טווח לשיקום הדיור הציבורי.
 בנייה ציבורית ובנייה ללא מטרות רווח של מאות אלפי דירות, על פי מדדים בינלאומיים.
 שימור מלאי הדירות הציבוריות הקיים, החזרת דירות שהועברו לעמותות בניגוד לחוק והשמשה של דירות ריקות.

 הגמשת הקריטריונים לזכאות 
 הגמשת הקריטריונים לזכאות לדיור ציבורי על מנת לייצר מודל של דיור ציבורי אוניברסלי שעונה על הצרכים של עשירונים 1–7 בחברה הישראלית.
 אימוץ המודל האירופאי של דיור ציבורי אוניברסלי כחלק מסל פתרונות הדיור הכלליים.
 נטישת המודל לפיו דיור ציבורי מיועד למקרי סעד בלבד.

 שיפור בהתנהלות החברות המשכנות 
 תחזוקת הדירות על ידי החברות המשכנות כנדרש בחוק.
 קידום שקיפות, יחס הולם לדיירים, ומתן מענה הוגן לצרכיהם מצד החברות המשכנות.
 מאבק בהתעמרות המשפטית של החברות המשכנות נגד דיירים חסרי ייצוג ואמצעים.

הישגים
ממוזער|פעילות פורום הדיור הציבורי עם שר השיכון יואב גלנט בהצגת תוכנית 'לגור בכבוד' במסגרת "יום הדיור הציבורי" בכנסת.
פורום הדיור הציבורי היה שותף מרכזי במהלך לחקיקת חוק הדיור הציבורי של רן כהן בשנת 1998 וגם היה מעורב מאוד לאורך השנים בדרישה לקיים החוק. הפורום קידם ביחד עם חבר הכנסת אילן גילאון את הבג"ץ שהוגש כנגד המדינה בשנת 2013 בגין הדחיה המתמשכת בכניסת החוק לתוקף במסגרת חוקי ההסדרים. בג"ץ שהוביל בסופו של דבר בשנת 2013 להוצאת החוק מחוק ההסדרים ולמימושו מאז ועד היום. הפורום הקים עם חבר הכנסת דב חנין את שדולת הדיור הציבורי בכנסת בשנת 2013 ופעל לחוקק באמצעות השדולה מספר רב של חוקים שמועדו להגן על דיירי הדיור הציבורי. אחד החוקים הללו הוא חוק "השקיפות בדיור הציבורי" שנוסח בשיתוף עם הפורום ועם דיירי דיור ציבורי ועבר בסיור שדולת הדיור בכנסת.

פורום הדיור הציבורי מסייע בייצוג פרטני של דיירים בדיור הציבורי שמתמודדים עם צווי פינוי והזנחה ויחס לא הוגן מצד החברות המשכנות. לחץ של הפורום על הממשלה ועל החברות המשכנות הוביל לשיפוץ של אלפי דירות, לאחר שנחשף כי משרד האוצר אינו מתקצב את תחזוקת הדירות. הפורום ניהל מאבק משפטי נגד חברת עמידר והחברות המשכנות עם הקליניקה המשפטית של המכללה למינהל וסייע להגיש עשרות תביעות נזיקין על הזנחה של הדירות הציבוריות. בנוסף, סייעו פעילי הפורום לנסח את "חוק ההגנה על דיירי דיור ציבורי בהתחדשות עירונית", המגן על זכויותיהם ומונע פינוי ודחיקה מדירות של הדיור הציבורי שעוברות תהליכי התחדשות עירונית. מאבקים משפטיים נוספים התנהלו כנגד פינויים, הטרדות מיניות של דיירות, וחובות שצברו דיירים בגלל התעמרות בהם.

פרויקט משותף נוסף של הפורום עם הקליניקות המשפטיות והסיוע המשפטי מסייע במיצוי זכויות והגשת בקשות לדיור ציבורי, בייחוד במתן זכאות למשפחות חסרות דירה שבקשתם הראשונית נדחתה על ידי משרד השיכון. במסגרת העבודה על מיצוי זכויות. הפורום היה אחראי ליצירת זכותון ראשון של משרד השיכון עבור הדיור הציבורי שכולל מידע על תנאי הזכאות, זכויות בהגשת הבקשות, זכויות הדיירים, זכויות בתהליכי התחדשות עירונית ועוד. נציגי הפורום השתתפו בדיונים על הגמשת הקריטריונים לזכאות, והיו שותפים בגיבוש נייר המדיניות שהוגש לוועדה הציבורית לבחינת אמות המידה לזכאות לדיור הציבורי (ועדת הכהן).

קישורים חיצוניים







הערות שוליים

קטגוריה:ישראל: דיור ציבורי
קטגוריה:ישראל: ארגונים חברתיים
קטגוריה:ישראל: ארגוני עזרה